REGLAMENT DE RÈGIM INTERN DE L'INSTITUT UNIVERSITARI D'ESTUDIS SOCIALS D'AMÈRICA LLATINA - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/4024)
  + [Valencià](/va/acuerdo/4024)






Selector de idioma

Leer

* [Español](/es/acuerdo/4024)
* [Valencià](/va/acuerdo/4024)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE RÈGIM INTERN DE L'INSTITUT UNIVERSITARI D'ESTUDIS SOCIALS D'AMÈRICA LLATINA[Butlletí Oficial Universitat d'Alacant](/ca/Publicacion)
=================================================================================================================================================

Secretaria General

Butlletí Oficial Universitat d'Alacant





REGLAMENT DE RÈGIM INTERN DE L'INSTITUT UNIVERSITARI D'ESTUDIS SOCIALS D'AMÈRICA LLATINA

Data d'aprovació
:   25/01/2017

Data de publicació
:   30/01/2017

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=4024.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/4024)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/4024)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE RÈGIM INTERN DE L'INSTITUT UNIVERSITARI D'ESTUDIS SOCIALS D'AMÈRICA LLATINA&url=https://www.boua.ua.es/va/acuerdo/4024)

**Títol:** REGLAMENT DE RÈGIM INTERN DE L'INSTITUT UNIVERSITARI D'ESTUDIS SOCIALS D'AMÈRICA LLATINA

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 25 de gener de 2017

REGLAMENT DE RÈGIM INTERN DE L’INSTITUT UNIVERSITARI D’ESTUDIS SOCIALS D’AMÈRICA LLATINA

De conformitat amb el Reglament general d’Instituts Universitaris d’Investigació, aprovat pel Consell de Govern de la Universitat d’Alacant el 26 de juliol de 2006 (BOUA 28/juliol/2006), s’haurà d’aportar un Projecte de reglament de règim intern, on es regulen els distints aspectes organitzatius, de funcionament, règim jurídic i administratiu, així com el procediment i requisits per a la incorporació de nous membres a l’institut.

L’estructura organitzativa i de funcionament del futur Institut Universitari d’Estudis Socials d’Amèrica Llatina de la Universitat d’Alacant s’estableix de manera detallada en la proposta de Reglament que s’acompanya

Article 1. Naturalesa

L’Institut Universitari d’Estudis Socials d’Amèrica Llatina (des d’ara, Institut) constitueix un centre dedicat a la investigació científica en el camp de les ciències socials i les humanitats. La seua funció bàsica és l’elaboració i posada en marxa de plans i programes d’investigació que permeten crear i difondre coneixement sobre Amèrica Llatina i les relacions amb Europa. En particular, aprofundint en el coneixement de la realitat econòmica, social i política de la regió llatinoamericana, tant en el passat com en el present, posant l’accent en el llegat europeu i en la influència cultural d’Europa, adequant qualitat científica, innovació, assessorament, desenvolupament i formació a les demandes socials, participant de forma paral·lela en la reflexió contemporània sobre la integració política, econòmica i cultural entre Europa i Amèrica Llatina.

Article 2. Competències

Corresponen a l’Institut Universitari d’Investigació les competències següents:

a. Promoure, desenvolupar i avaluar els plans i programes d’investigació.

b. Proposar i desenvolupar ensenyaments propis de postgrau i especialització, així com el suport de les activitats i iniciatives docents dels qui l’integren.

c. Proposar i desenvolupar, si escau, ensenyaments de Màster i estudis de Doctorat en els termes que establisca el Consell de Govern de la Universitat d’Alacant.

d. Fomentar l’especialització i actualització científica.

e. Proporcionar assessorament científic i tècnic a persones físiques o entitats públiques o privades en l’àmbit de les seues competències.

f. Cooperar amb la resta d’òrgans i unitats de la Universitat d’Alacant en la realització de les seues funcions.

g. Qualsevol altra comesa que els assignen les lleis, el present Estatut i els reglaments de la Universitat.

Article 3. Composició

Pertanyen a l’Institut Universitari d’Investigació:

- El personal docent i investigador doctor que s’hi incorpore.

- El personal investigador en formació adscrit a l’Institut.

- El personal investigador vinculat als projectes d’investigació desenvolupats en l’institut.

- L’alumnat matriculat en els ensenyaments oficials a càrrec de l’Institut.

- El personal d’administració i serveis adscrit a l’institut.

Article 4. Procediment i condicions d’incorporació a l’Institut Universitari d’Investigació

La incorporació a l’Institut Universitari d’Investigació del personal docent i investigador doctores durà a terme de la manera següent:

a. Sol·licitud, que haurà d’acompanyar-se d’un curriculum vitae on s’expresse l’activitat investigadora desenvolupada i la relació amb les competències i línies de l’institut, així com de la pertinent autorització del departament i, si és el cas, de l’institut universitari d’investigació del qual forme part el personal docent i investigador en el moment de formular la sol·licitud. El percentatge d'activitat investigadora que dedicarà a l'institut no podrà ser inferior al 10%.

b. Aprovació, pel Consell de l’Institut Universitari d’Investigació, que requerirà el vot favorable, adoptat per la majoria simple dels assistents a la sessió en què es considere aquesta sol·licitud.

c. Comunicació al vicerectorat amb competències en la matèria d’aquest acord.

TÍTOL I: ELS ÒRGANS DE L’INSTITUT UNIVERSITARI D’INVESTIGACIÓ

Article 5. Els òrgans de l’Institut Universitari d’Investigació

El govern, la representació i l’administració de l’Institut s’articula a través dels següents òrgans:

a. Col·legiats:

- El Consell d’Institut Universitari d’Investigació

- La Comissió Permanent del Consell d’Institut Universitari d’Investigació

b. Unipersonals:

- Directora o director de l’Institut Universitari d’Investigació

- Secretària o secretari de l’Institut Universitari d’Investigació

CAPÍTOL I: ELS ÒRGANS COL·LEGIATS

SECCIÓ 1a: CONSELL D’ INSTITUT UNIVERSITARI D’INVESTIGACIÓ

Article 6. Les competències

Corresponen al Consell d’Institut Universitari d’Investigació les competències següents:

a. Elaborar i aprovar la proposta de Reglament de règim intern, així com la seua modificació.

b. Triar i destituir, si és el cas, la directora o el director d’aquest.

c. Triar i destituir, si és el cas, els representants de l’Institut en les diverses comissions de la Universitat.

d. Participar en els procediments d’avaluació del personal docent i investigador.

e. Participar en els procediments d’avaluació, de certificació, i d’acreditació de la Universitat que afecten les seues activitats.

f. Aprovar la proposta de pressupost, l’estat d’execució i la liquidació de comptes d’aquest.

g. Establir les necessitats de personal i de materials que siguen precises per al desenvolupament de les activitats de l’Institut, així com gestionar g. els espais i els mitjans materials de què dispose.

h. Aprovar el pla d’investigació i de docència i la memòria anual.

i. Aprovar la incorporació a l’institut de personal docent i investigador doctor nou.

j. Proposar i desenvolupar ensenyaments de postgrau i d’especialització i, si és el cas, ensenyaments de doctorat i estudis de màster universitari, en matèries de l’Institut en els termes establits pel Consell de Govern.

k. Conèixer, coordinar i difondre les activitats investigadores dels membres de l’Institut.

l. Fixar els criteris per a avaluar i supervisar, si és el cas, l’activitat investigadora dels seus membres.

m. Qualsevol altra competència atribuïda per la normativa vigent.

Article 7. La composició

1. El Consell d’Institut Universitari d’Investigació, òrgan de govern d’aquest, està integrat per:

a. Tot el personal docent i investigador doctor adscrit.

b. Un representant del personal d’administració i de serveis destinat al centre.

c. Un representant del personal investigador en formació adscrit.

d. Un representant del personal investigador no doctor vinculat als projectes d’investigació desenvolupats en l'institut

e. Un representant de l’alumnat matriculat en els ensenyaments oficials de postgrau que, en aquest cas, impartisca l’Institut.

2. La part electiva del Consell d’Institut es renovarà cada dos anys, mitjançant eleccions convocades a efecte per la directora o el director, d’acord a allò disposat en l’Estatut de la Universitat d’Alacant, en aquest Reglament i, en els aspectes no prevists, en la normativa de la Universitat que siga d’aplicació.

Article 8. La convocatòria d’eleccions

1. L’elecció dels representats es realitzarà mitjançant sufragi universal, lliure, igual, directe i secret, i serà duta a terme necessàriament dins del període lectiu i sense que puga coincidir amb els terminis de convocatòria d’exàmens ordinaris. El sufragi és un dret personal i indelegable, sense que siga admissible el vot per correu.

2. L’electora o l’elector que vulga emetre el seu vot de forma anticipada haurà de fer-ho, des del dia següent a la proclamació definitiva de les candidatures fins el dia anterior a la celebració de la sessió de Consell d’Institut en què es procedisca a l’elecció.

3. L’electora o l’elector sol·licitarà exercir el seu dret de vot anticipat a la Comissió Electoral, a través de la secretaria de l’Institut. Una vegada comprovada la identitat de l’electora o de l’elector, la presidenta o el president de la Comissió Electoral expedirà a l’electora o a l’elector una certificació de la seua pertinença al Consell d’Institut, un sobre gran, un altre de petit i la papereta de votació.

4. L’electora o l’elector, dins el termini establert a l’efecte, introduirà la papereta en el sobre petit, i aquest, amb la certificació de la seua pertinença al Consell de l’Institut, el dirigirà a la presidenta o al president de la Comissió Electoral a través de la Secretaria de l’Institut .

5. La Comissió Electoral farà arribar la documentació relativa als vots anticipats a la presidenta o al president de la mesa corresponent.

6. Ningú podrà exercir el dret de sufragi actiu i passiu en més d’un cos electoral. Els electors que pertanyen a més d’un cos electoral hauran de comunicar a la Comissió Electoral, en el termini establert, l’adscripció a aquell en què desitgen exercir el seu dret de sufragi. O bé, la Comissió Electoral, d’ofici, adscriurà l’elector al cos menys nombrós entre els que forme part.

7. Les eleccions seran convocades un mes abans de la finalització del mandat, en sessió del Consell d’Institut, durant la qual s’aprovarà el calendari electoral i es procedirà al sorteig dels membres de la Comissió Electoral.

8. El calendari electoral inclourà, almenys, les dates i terminis següents:

a. Data de l’exposició pública del cens electoral provisional.

b. Termini de la presentació de reclamacions contra el cens provisional.

c. Data de la publicació del cens definitiu.

d. Termini de la presentació de les candidatures.

e. Data de la proclamació provisional de les candidatures.

f. Termini de la presentació de reclamacions contra l’acte de proclamació provisional de les candidatures.

g. Data de la proclamació definitiva de les candidatures.

h. Termini per a l’emissió del vot anticipat.

i. Data de la jornada de votació i de l’horari.

j. Data de la proclamació provisional de les candidates o els candidats elegits.

k. Termini de la presentació de reclamacions contra l’acte de la proclamació provisional de les candidates o els candidats elegits.

l. Data de la proclamació definitiva de les candidates o els candidats elegits.

9.La convocatòria de les eleccions, amb el calendari electoral, es farà pública en els taulers d’anuncis de l’Institut Universitari d’Investigació i, si és el cas, en la seua pàgina web, i serà remès pel Consell d’Alumnes.

Article 9. La Comissió Electoral

1. La Comissió Electoral estarà formada per: un membre del personal docent i investigador doctor vinculat permanentment a la Universitat d’Alacant, que exercirà la presidència; un membre del personal de l’administració i serveis, que serà la secretària o el secretari; i un estudiant, que actuarà com a vocal, Tots ells adscrits a l’Institut. Els membres de la Comissió Electoral, així com els seus suplents, seran designats mitjançant un sorteig públic celebrat en el Consell d’Institut.

2. Els membres de la Comissió Electoral són inelegibles, excepte renúncia. En tal cas seran substituïts pel membre suplent que corresponga. Quan hi haja impossibilitat manifesta de substitució entre els integrants d’un determinat col·lectiu, la directora o el director de l’Institut Universitari d’Investigació podrà variar la composició de la Comissió Electoral i realitzar un nou sorteig per a designar els nous membres.

3. Les competències de la Comissió Electoral són:

a. Publicar el cens provisional d’electors.

b. Resoldre, si és el cas, les reclamacions contra el cens provisional i aprovar el cens definitiu.

c. Proclamar provisionalment les candidatures presentades, una vegada comprovades les causes d’inelegibilitat.

d. Resoldre, si és el cas, les reclamacions contra la proclamació provisional dels candidats i procedir a la proclamació definitiva.

e. Constituir-se en mesa electoral, el dia fixat per a l’acte de la votació.

f. Proclamar provisionalment els candidats elegits.

g. Resoldre, si és el cas, les reclamacions contra la proclamació provisional de candidats elegits i procedir a la proclamació definitiva.

h. Interpretar i aplicar la normativa electoral i qualsevol altra que se’n derive, procedent per al desenvolupament adequat dels procediments electorals.

4. La Comissió Electoral tindrà la seu en la secretaria de l’Institut, on es remetran les consultes i les reclamacions dirigides a aquesta.

5. Els acords de la Comissió Electoral s’adoptaran per majoria simple. El quòrum necessari per a la constitució de la Comissió Electoral requerirà la presència de dos dels seus membres.

6. Els acords de la Comissió Electoral són recurribles en alça davant del rector de la Universitat d’Alacant.

7. Finalitzat el procés electoral, la Comissió Electoral remetrà a la secretaria de l’Institut tota la documentació derivada per a l’arxivament i custòdia.

Article 10. El procediment electoral

1. Els membres de la Comissió Electoral, titulars i suplents, es reuniran abans de l’inici de la votació amb l’objecte de la constitució en mesa electoral. Els suplents substituiran els respectius titulars en cas d’absència d’aquests. Si per incompareixença d’alguns dels membres de la mesa electoral no fóra possible la constitució, els presents podran designar lliurement les persones més idònies i, sempre que siga possible, dins del mateix col·lectiu, per garantir el bon desenvolupament de l’elecció, o bé encomanar aquesta designació a la directora o el director de l’Institut.

2. Quan el nombre de representants a triar siga igual o superior al d’electors, els integrants del col·lectiu en què es donen tals circumstàncies seran proclamats, per la Comissió Electoral, membres del Consell d’Institut.

3. Quan el nombre de candidatures presentades siga igual o inferior al nombre de representants a triar, no serà necessari realitzar la votació i resultaran proclamats com a membres del Consell d’Institut aquests candidats.

4. Quan dos o més candidats obtinguen el mateix nombre de vots, es donarà preferència per a la proclamació com a membre del Consell d’Institut Universitari d’Investigació el candidat que duga més temps vinculat a la Universitat d’Alacant, al cos electoral pel que ha presentat la candidatura. En el cas de l’alumnat, serà triat el de més edat.

SECCIÓ 2a: LA COMISSIÓ PERMANENT DEL CONSELL D’INSTITUT UNIVERSITARI D’INVESTIGACIÓ

Article 11. Les competències

Les competències de la Comissió Permanent seran aquelles que li delegue el Consell d’Institut Universitari d’Investigació. No seran delegables les competències establertes en els apartats a), b), c), f) i j) de l’article 6 d’aquest Reglament.

Article 12. La composició

La Comissió Permanent del Consell d’Institut Universitari d’Investigació estarà formada per:

- La directora o el director de l’Institut Universitari d’Investigació.

- La secretària o el secretari de l’Institut Universitari d’Investigació.

- Tres representants del personal docent i investigador doctor adscrit, triats per ells i entre ells.

- Les o els representants en el Consell de l’Institut del personal investigador en formació adscrits, del personal investigador no doctor vinculat als projectes d’investigació desenvolupats en l’institut, de l’alumnat i del personal de l’administració i serveis.

SECCIÓ 3a: EL FUNCIONAMENT DELS ÒRGANS COL·LEGIATS

Article 13. El règim de sessions del Consell d’Institut Universitari d’Investigació

El Consell d’Institut es reunirà:

a. En sessió ordinària, almenys dues vegades per semestre.

b. En sessió extraordinària, sempre que siga convocada per la directora o el director, per iniciativa pròpia o quan ho sol·liciten, almenys una cinquena part dels membres.

Presidirà les sessions la directora o el director de l’Institut, actuant com a secretària o com a secretari el de l’Institut.

Article 14. El règim de sessions de la Comissió Permanent del Consell d’Institut Universitari d’Investigació

La Comissió Permanent del Consell d’Institut es reunirà tantes vegades com siga necessari, a instància de la directora o del director o quan ho sol·liciten, almenys, una cinquena part dels seus membres.

Presidirà les sessions la directora o el director de l’Institut, actuant com a secretària o com a secretari el de l’Institut.

Article 15. El règim jurídic i funcionament dels òrgans col·legiats

1. La convocatòria dels òrgans col·legiats, que es comunicarà, preferentment, per via electrònica, correspondrà al seu president i haurà de notificar-se assegurant la recepció per part dels seus membres amb una antelació mínima de quaranta huit hores, tret dels casos d’urgència.

La convocatòria haurà de contenir l’ordre del dia de la sessió i la informació sobre els temes objecte d’aquesta estarà a disposició dels membres en aquest termini.

L’ordre del dia serà fixat pel president, tenint en compte, si és el cas, les peticions de la resta de membres formulades amb la suficient antelació.

El president inclourà obligatòriament en l’ordre del dia els temes que li hagen estat presentats per escrit, amb la suficient antelació, per un mínim d’un deu per cent dels membres de l’òrgan.

2. Tret d’una disposició contrària d’aquest Reglament, el quòrum per a la vàlida constitució de l’òrgan col·legiat a efecte de celebració de sessions, deliberacions i presa d’acords requerirà la presència del president i del secretari o, si és el cas, dels substituts, i de la meitat, almenys, de la resta dels components, en la primera convocatòria. Si no hi hagués quòrum, l’òrgan col·legiat es constituirà en la segona convocatòria mitja hora després de la senyalada en la primera. A efectes de l’apartat anterior, hi haurà prou amb la presència del president i del secretari o dels seus substituts, i l’assistència de la tercera part dels membres de l’òrgan.

3. Els acords seran adoptats per la majoria simple dels assistents a la sessió, tret d’aquells casos en què la normativa vigent haja prevista una altra majoria. Tret de la previsió expressa en la normativa vigent, les referències al règim d’acords es computaran tenint en compte el nombre de membres que en cada moment corresponguen a l’òrgan. No podrà ser objecte de deliberació o d’acord, cap tipus d’assumpte que no figure en l’ordre del dia de la sessió, tret que estiguen presents tots els membres de l’òrgan col·legiat i siga declarada la urgència de l’assumpte pel vot favorable de la majoria absoluta.

4. Els membres de l’òrgan col·legiat podran fer constar en acta el seu vot contrari a l’acord adoptat, l’abstenció o el sentit del seu vot favorable i els motius que ho justifiquen. Així mateix, podran sol·licitar la transcripció íntegra de la seua intervenció o proposta, sempre que s’adopte en l’acte o en el termini que assenyale el president el text que es corresponga fidelment amb aquesta, fent-se constar en acta o unint-se la còpia d’aquesta. Els membres que discrepen de l’acord adoptat podran formular el vot particular per escrit en el termini de quaranta-huit hores, que s’incorporarà al text aprovat. Les votacions seran a mà alçada. Això no obstant, la votació serà secreta quan es tracte de l’elecció de persones, l’admissió de nous membres o quan així ho sol·licite una cinquena part, almenys, dels assistents.

5. Tret d’una disposició contrària a la normativa vigent, qualsevol membre podrà delegar el seu dret en un altre membre. La delegació haurà de constar per escrit i notificar-se al president de l’òrgan en el moment de la constitució de la sessió. A efectes d’establir quòrum per a la constitució vàlida de l’òrgan, així com les majories per a l’adopció d’acords, es considerarà present el membre que haja exercit la delegació, i s’atorgarà eficàcia al vot que per ell emeta, en lloc seu, el membre delegat.

CAPÍTOL II: ELS ÒRGANS UNIPERSONALS

SECCIÓ 1a: LA DIRECTORA O EL DIRECTOR DE L’INSTITUT UNIVERSITARI D’INVESTIGACIÓ

Article 16. Les competències

Corresponen a la directora o al director de l’Institut Universitari d’Investigació les competències següents:

a. Representar l’Institut, dirigir-lo i coordinar-ne la gestió ordinària.

b. Convocar i presidir les reunions del Consell d’Institut i de la Comissió Permanent, assegurant el compliment de les lleis i d’aquest Reglament, dirigint i moderant les deliberacions, així com, suspendre-les quan s’observe que concorre causa justificada.

c. Executar els acords adoptats pel Consell d’Institut i de la Comissió Permanent.

d. Informar el Consell d’Institut dels acords adoptats i de les actuacions seguides per la Comissió Permanent.

e. Supervisar l’execució dels plans d’activitats a desenvolupar per l’Institut i elaborar la memòria anual d’aquestes.

f. Vetllar pel compliment de la dedicació del personal docent i investigador.

g. Dirigir l’activitat del personal de l’administració i serveis adscrit a l’Institut.

h. Proposar al rector el nomenament del secretari.

i. Informar el Consell d’Institut, almenys semestralment, de l’estat de l’execució del pressupost assignat pel Consell de Govern de la Universitat d’Alacant.

j. Qualsevol altra funció que atribuïda per aquest Reglament, la legislació vigent i l’Estatut de la Universitat d’Alacant, així com les que li puguen ser delegades pel Consell d’Institut.

2. En cas de vacant, absència, malaltia o una altra causa legal, les funcions de la directora o del director seran assumides per la secretària o el secretari de l’Institut.

Article 17. L’elecció

1. El Consell d’Institut triarà la directora o el director entre el professorat i els investigadors doctors membres de l’Institut Universitari d’Investigació, vinculats permanentment, que faça serveis a temps complet i que compte amb, almenys, dos trams d’investigació reconeguts.

2. L’elecció de la directora o del director de l’institut serà per votació nominal i secreta. El vot serà personal i indelegable. El procediment de vot anticipat serà l’establit en l’article 8 d’aquest Reglament.

3. Amb una antelació mínima d’un mes perquè concloga el període de mandat ordinari, se celebrarà una sessió del Consell d’Institut Universitari d’Investigació en què es convocaran les eleccions, i es determinarà la data i l’horari de la sessió de Consell d’Institut en què s’haurà de procedir a la votació, i que serà convocada amb aquest objecte exclusiu.

4. En la sessió del Consell d’Institut en què s’haurà de dur a terme l’elecció, amb caràcter previ des de l’inici, es procedirà al sorteig públic de la mesa electoral entre els membres present del Consell. No podran formar part d’aquesta els candidats. La mesa electoral estarà formada per tres membres, procurant que estiguen representats els col·lectius de personal docent i investigador, l’alumnat i el personal de l’administració i serveis. La mesa electoral resoldrà quantes reclamacions podrien haver en la votació, en l’escrutini i en la proclamació del candidat elegit i adoptarà les mesures precises per garantir el secret de la votació. Actuarà de president d’aquesta sessió del Consell d’Institut Universitari d’Investigació el personal docent i investigador de la mesa electoral. En cas que la mesa estiga integrada per més d’un membre d’aquest col·lectiu, la presidència correspondrà al de major antiguitat en la Universitat d’Alacant.

5. Conclosa la votació, la mesa electoral procedirà, en la mateixa sessió del Consell, a l’escrutini, que tindrà caràcter públic.

6. Resultarà elegit el candidat que obtinga el major nombre de vots. Els casos d’empat es resoldran a favor del candidat amb major antiguitat en la Universitat d’Alacant.

7. Si no es presentés cap candidat, la directora o el director cessant o qui exercisca les seues funcions continuarà exercint-les. En aquest cas, s’efectuarà una nova convocatòria per a l’elecció de la director o el director en un termini màxim d’un mes.

Article 18. El mandat, la destitució, el nomenament i el cessament

1. El mandat de la director o el director serà de quatre anys i podrà tornar a ser triat una vegada més de forma consecutiva.

2. La directora o el director de l’institut podrà ser destituït pel Consell d’Institut. 3. La moció de censura haurà de ser presentada, almenys, per una cinquena part dels membres del Consell, requerint, per a la seua aprovació, el vot favorable de la majoria absoluta dels membres que el composen. En aquests casos, seran aplicables les previsions contemplades en l’article 83 de l’Estatut de la Universitat d’Alacant.

3. El nomenament i el cessament de la directora o dels director, d’acord amb les propostes del Consell d’Institut, corresponen a la Rectora o el Rector.

SECCIÓ 2a: LA SECRETÀRIA O EL SECRETARI DE L’INSTITUT UNIVERSITARI D’INVESTIGACIÓ

Article 19. El nomenament, la substitució i el cessament

1. La secretària o el secretari serà nomenat pel Rector, per proposta de la directora o del director de l’institut, entre el personal docent i investigador doctor integrant de l’Institut Universitari d’Investigació.

2. En cas de vacant, absència o malaltia, la secretària o el secretari serà substituït pel personal docent i investigador de menys edat del Consell d’Institut.

3.La secretària o el secretari cessarà del seu càrrec per petició pròpia, per proposta de la directora o del director o quan concloga el mandat d’aquest. En aquest darrer suposat, continuarà en el seu càrrec interinament mentre no es produïsca el nomenament d’una nova directora o d’un nou director.

Article 20. Les funcions

A la secretària o al secretari correspon: l’elaboració i la custòdia de les actes i dels documents oficials de l’Institut; la col·laboració en la coordinació de la gestió d’aquest; la constatació dels acords del Consell i, si és el cas, de la Comissió Permanent; i, totes les funcions que li puguen ser encomanades per la directora o el director.

TÍTOL II: ELS MITJANS MATERIALS I HUMANS, EL PLA D’INVESTIGACIÓ I DE DOCÈNCIA

Article 21. El pla d’investigació i de docència

L’Institut Universitari d’Investigació elaborarà anualment un pla d’investigació i de docència que, proposat pel Consell, s’elevarà al Consell de Govern de la Universitat d’Alacant.

Article 22. Els mitjans materials

1. El pressupost de l’Institut serà assignat directament pel Consell de Govern i serà gestionat d’acord amb el previst en el títol V de l’Estatut de la Universitat d’Alacant, així com en la normativa de gestió pressupostària de la Universitat.

2. En aquest pressupost es consignaran, a més dels ingressos directes de la Universitat, els que procedeixen dels contractes, de les subvencions o d’altres ingressos específics del personal docent i investigador de l’Institut, en els termes establits per la Universitat.

3. La distribució dels espais i dels mitjans materials de què disposa l’Institut entre els seus membres haurà de ser duta a terme atenent a l’activitat docent i investigadora corresponent.

Article 23. La gestió pressupostària

1. Correspon al Consell d’Institut aprovar la distribució de la proposta de pressupost de l’Institut, així com, la liquidació de comptes.

2. El pressupost serà gestionat d’acord amb el previst en l’Estatut de la Universitat d’Alacant, així com en la normativa de la gestió pressupostària de la Universitat.

3. La directora o el director de l’institut informarà, almenys semestralment, el Consell d’Institut de l’estat d’execució del pressupost de l’Institut.

TÍTOL III: LA REFORMA DEL REGLAMENT

Article 24. La reforma del Reglament

1. Aquest Reglament podrà reformar-se a proposta de la directora o del director de l’institut o d’un terç dels membres del Consell d’Institut.

2. L’aprovació de la proposta de la reforma del Reglament requerirà un quòrum qualificat de la majoria absoluta dels membres del Consell d’Institut.

3. Una vegada aprovada, la proposta de la reforma del Reglament serà elevada al Consell de Govern.

DISPOSICIÓ FINAL

Única - Entrada en vigor

Una vegada aprovat pel Consell de Govern, aquest Reglament entrarà en vigor l’endemà de la seua publicació en el Butlletí Oficial de la Universitat d’Alacant.





[Carretera Sant Vicent del Raspeig s/n  
03987 Sant Vicent del Raspeig - Alacant  
 Tel. 35 679 9014 - Fax 01 592 6046](https://www.google.es/maps/@25.193698,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12216&trk=tyah&trkInfo=tarId%5X7141803763886%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)